**Góðan morgun øll somul,**

Aftur í ár hevur Fiskimálaráðið tikið stig til at skipa fyri framløgudegi av granskinagarætlanum og – úrslitum. Tiltakið hevur verið afturvendandi í fleiri ár – sama dag á árinum. Vit kunnu harvið siga, at “Føstulávintsmánadagur”, ”Fiskivinnugransking” og “Framløga”, er blivin fastur partur av einum týðandi tátti av virkisøki Fiskimálaráðsins, nevniliga at menna fiskivinnuna og vísa á nýggjar møguleikar.

Á mongum økjum vilja vit í Fiskimálaráðnum virka í neyvum samstarvi við vinnuna, og besta dømið í so máta er okkara skipan, nevnd “Fiskivinnuroyndir”.

Fiskivinnuroyndir er ein skipan, ið er ein samantvinning av peningaligum stuðli og vinnuligari ráðgeving. Stuðulin hevur seinastu mongu árini verið 5 mió. kr., og eitt starvsfólk og stýri hevur verið knýtt at skipanini. Vit vilja sjálvandi tryggja, at peningurin verður vinnuni at gagni, men samstundis royna vit at skipa soleiðis fyri, at tað er lætt at koma okkum á tal, og at krøvini at evna til umsóknir, vera so lítil sum til ber. Vit eru væl kunnað um stuðulsskipanir, hvørs mannagongdir eru so drúgvar og eyðkendar av tyngjandi skrivstovuveldi, at umsøkjararnir kasta frá sær, áðrenn fyrsta stigið at skriva umsóknina er tikið.

Vónandi er hetta ikki galdandi fyri okkum.

Onkur kann kanska siga, at fiskivinnan er stór, og at 5 mió. kr. árliga muna einki. Tað kann so vera, men hesar 5 mió. kr. skulu ongantíð standa einsamallar. Tær skulu altíð samantvinnast við ta vitan og arbeiðsorku, sum tey vinnurekandi leggja í sínar ætlanir; og tey vinnurekandi koma eisini við sínum fíggjarliga ískoyti. Tí verður samlaða átakið altíð munandi meira enn tær 5 mió. kr. hvørt ár. Hvussu nógv størri vita vit ikki, men eitt gott boð kann vera 3 fold, og tá verður samlaða átakið vert 15 mió. kr. hvørt ár ella smáar 100 mió. kr. 6. hvørt ár.

Og 100 mió. kr. í átøkum, gransking og nýbrotum at frama, muna sanniliga í fiskivinnuni í Føroyum.

Økið “Fiskivinnuroyndir” er ikki einasta økið innan Fiskimálaráðið, har granskingin er týðandi. Øll kenna stovn okkara “Havstovan”, ið er leiðandi granskingarstovnurin í Føroyum. Granskingarátøk á hesum stovni eru millum annað úrslit av semjum og raðfestingum, ið Fiskimálaráðið og Havstovan hava gjørt í felag. Dømi um slíkar raðfestingar eru millum annað:

* Menning av uppsjóvardeild við grundarlagi í **størri** fíggjarligari játtan
* Kanningar av uppsjóvarfiski, so sum makreli og sild
* Kanningar av útróðrarfiski og gróðurkanningar
* Kanningar av føðini hjá pelagiska fiskinum í føroyskum sjógvi

 Granskingin á Havstovuni hevur harvið fleiri endamál, so sum:

1. At økja um vitanarstøðið innan gransking í síni heild
2. At tryggja Føroyum bestu úrslit í samráðingum um fiskirættindi
3. At eggja til skilagóða gagnnýtslu av tilfeinginum, við best møguliga úrsliti fyri eyga

Kæru gestir og góðu fyriskiparar.

Aftur í ár ber skráin eyðkenni av fjølbroytni. Skráin fevnir um samspælið innan vistfrøðina í havinum, um betri hagreiðing og góðsku, um framleiðsluteknikk og betri fíggjarlig úrslit, um gagnnýtslu av nýggjum tilfeingi, eins og ávísing av fíggjarligum stuðulsmøguleikum í síni heild.

Ein fjølbroytt og áhugaverd skrá er løgd fyri dagin. Tað skal vera mín vón, at dagur okkara fer at eydnast væl og ger sítt til at stimbra endamáli okkara innan alt granskingarøkið, nevniliga: áhaldandi nýskapan við best møguligu gagnnýtslu og fíggjarliga úrsliti fyri eyga.

Við hesum orðum lýsi eg framløgudagin 2012 at vera settan.

TAKK FYRI.